A BIZOTTSÁG 497/2007/EK RENDELETE
(2007. május 4.)
az endo-1,4-béta xilanáz EC 3.2.1.8 (Safizym X) takarmány-adalékanyagként való engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, valamint az engedélyek megadására vonatkozó feltételekről és eljárásokról.
(2)
Az e rendelet mellékletében meghatározott készítmény engedélyezésére vonatkozóan az 1831/2003/EK rendelet 7. cikkével összhangban kérelmet nyújtottak be. A kérelemhez mellékelték az 1831/2003 rendelet 7. cikkének (3) bekezdésében előírt adatokat és dokumentumokat.
(3)
A kérelem a Trichoderma longibrachiatum (CNCM MA 6-10W) (Safizym X) által termelt, az „állattenyésztésben alkalmazott adalékanyagok” kategóriába sorolandó endo-1,4-béta xilanáz EC 3.2.1.8 készítmény a malacok (elválasztott) takarmány-adalékanyagaként való új alkalmazására vonatkozik.
(4)
Az 1453/2004/EK bizottsági rendelet (2) a hízócsirkékre, a 943/2005/EK bizottsági rendelet (3) a hízópulykákra, az 1810/2005/EK bizottsági rendelet (4) a tojótyúkokra vonatkozóan határozatlan időre engedélyezte a Trichoderma longibrachiatum (CNCM MA 6-10W) által termelt, endo-1,4-béta xilanáz EC 3.2.1.8 készítmény használatát.
(5)
Új adatokat nyújtottak be a malacokra (elválasztott) vonatkozó engedélyezés iránti kérelem alátámasztására. Az Európai Élelmiszerbiztonsági Hatóság (a továbbiakban: a hatóság) 2006. október 17-i véleményében megállapította, hogy a Trichoderma longibrachiatum (CNCM MA 6-10W) (Safizym X) által termelt endo-1,4-béta xilanáz EC 3.2.1.8 készítmény nincs káros hatással az emberi vagy az állati egészségre, illetve a környezetre (5). A hatóság továbbá arra a következtetésre jutott, hogy a készítmény nem jelent más olyan kockázatot, amely az 1831/2003/EK rendelet 5. cikke (2) bekezdése értelmében kizárná az engedélyezést. Az említett vélemény szerint a készítmény használata nincs káros hatással e további állatkategóriára. A hatóság nem tart szükségesnek a forgalomba hozatalt követő felügyeletre vonatkozó különleges követelményeket. Emellett a hatóság ellenőrizte az 1831/2003/EK rendelettel létrehozott közösségi referencialaboratórium által benyújtott, a takarmányban lévő takarmány-adalékanyag analitikai módszeréről szóló jelentést.
(6)
A készítmény vizsgálata alapján megállapítható, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően az említett készítmény használatát az e rendelet mellékletében meghatározottak szerint engedélyezni kell.
(7)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben meghatározott, „állattenyésztésben alkalmazott adalékanyagok” kategóriába és az „emészthetőséget fokozó anyagok” funkcionális csoportjába tartozó készítmény takarmány-adalékanyagként való használata a mellékletben meghatározott feltételek mellett engedélyezett.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. május 4-én.